b"\n_START_ARTICLE_\nCesta, Ajdov\xc5\xa1\xc4\x8dina\n_START_SECTION_\nZgodovina\n_START_PARAGRAPH_\nV prej\xc5\xa1njih stoletjih so v vasi \xc5\xbeivele tri bogate in plemenite rodbine. V Nem\xc5\xa1karci je \xc5\xbeivela rodbina von Nihezhoffen, ki je imela v lasti zaselek s kapelo, mitnico in stra\xc5\xbenim stolpom (danes ne obstajata ve\xc4\x8d). Nekdaj je bil v zaselku tudi hlev po\xc5\xa1tne slu\xc5\xbebe. Po\xc5\xa1tna pot je vodila skozi Hru\xc5\xa1ico do Ljubljane. Na Petrgalov\xc5\xa1u je \xc5\xbeivela rodbina L'etergallo. Kasneje se je tu naselil knez Borzia, dobrotnik reve\xc5\xbeev. Na Cesti je \xc5\xbeivel vitez Zweckenburg. Njegovo posestvo je zajemalo zemlji\xc5\xa1\xc4\x8de na Cesti in v Lokavcu. V 19. stoletju je imela vas po\xc5\xa1tni urad, v za\xc4\x8detku 20. stoletja pa je bila zgrajena \xc5\xbeelezni\xc5\xa1ka postaja. V \xc4\x8dasu prve svetovne vojne je bila Cesta zbirali\xc5\xa1\xc4\x8de ranjencev So\xc5\xa1ke fronte. Iz ma\xc5\xa1\xc4\x8devanja do partizanov so 2. junija 1944 v vas vdrli Nemci in Italijani in jo po\xc5\xbegali, ljudi pa izgnali. Iz tega tragi\xc4\x8dnega dogodka sledi tudi anekdota: Edina hi\xc5\xa1a, ki je ostala nepo\xc5\xbegana in je \xc5\xa1e vedno najstarej\xc5\xa1a hi\xc5\xa1a v vasi, je bila hi\xc5\xa1a v Petrgalov\xc5\xa1u. Takratni lastnik je namre\xc4\x8d znal nem\xc5\xa1ko in je vojakom dejal, da tam ni ve\xc4\x8d Cesta, temve\xc4\x8d Petrgalov\xc5\xa1e, \xc4\x8deprav je bila hi\xc5\xa1a pisana pod Cesto. Vojaki so sprejeli to obrazlo\xc5\xbeitev in hi\xc5\xa1e niso po\xc5\xbegali."